tartuNLP/wikipedia-smugri-20251201 huggingface dataset:
Guldensporenstadion

Guldensporenstadion on Kortrijkissa, Belgiassa sijaitseva jalkapallostadion. Stadionin pääasiallinen käyttäjä on KV Kortrijk. Stadion on valmistunut vuonnna 1947 ja sen kokonaiskatsojakapasiteetti on 8 974 katsojaa. Kentän pinta on lämmmitettävä luonnonnurmi.
Meilahden ala-aste

Meilahden ala-asteen koulu on Helsingin Meilahdessa sijaitseva noin 450 oppilaan peruskoulu. Koulussa opiskelee luokka-asteet 1–6. Koulussa on mahdollista opiskella ruotsinkielisellä kielikylpyluokalla, A1-kielenä englantia tai kiinaa sekä kaksikielisessä suomi-kiina -opetuksessa.
Viljo Revellin ja Osmo Siparin suunnittelema koulu rakennettiin vuosina 1952-1953 Meilahden kansakouluksi.
Tubettaja Roni Bäck kävi Meilahden ala-astetta vuosina 2000-2006.
Julius Curtius

Julius Curtius (7. helmikuuta 1877 Duisburg – 10. marraskuuta 1948 Heidelberg) oli saksalainen poliitikko, joka toimi Weimarin tasavallan ulkoministerinä 1929–1931.
Curtius opiskeli oikeustiedettä Berliinissä, toimi lakimiehenä Duisburgissa ja sitten Heidelbergissä. Ensimmäisessä maailmansodassa hän osallistui Verdunin taisteluun ja sai Rautaristin. 
Poliittinen ura alkoi Heidelbergin kaupunginvaltuustosta ja jatkui Weimarin valtiopäivillä 1920–1932
Saksan kansanpuolueen (Deutsche Volkspartei, DVP) edustajana. Vuonna 1926 hänet nimitettiin tasavallan talousministeriksi, ja 1929 ulkoministeriksi. Curtius jatkoi edeltäjänsä Gustav Stresemannin linjaa sotakorvausten suhteen ja tuki Youngin suunnitelmaa, mikä ärsytti oikeistopuolueita. Ministerinä hän kannatti tiivistä yhteistyötä Neuvostoliiton kanssa etenkin talousasioissa. Hänen yrityksensä luoda Itävallan ja Saksan välinen tulliliitto herätti voimakasta kansainvälistä paheksuntaa ja johti Curtiusin eroon lokakuussa 1931.
Ministeriuran jälkeen Curtius työskenteli lakimiehenä, varainhoitajana ja maanviljelijänä. Kun hänen Berliinin-talonsa tuhoutui ja hänen Mecklenburgissa sijaitseva kartanonsa pakkolunastettiin, hän muutti vuonna 1946 Heidelbergiin, missä hän kuoli vuonna 1948.
Faustin tuomio

Faustin tuomio ("La damnation de Faust") on Hector Berliozin sävelteos, joka perustuu Johann Wolfgang von Goethen runomuotoisen tragedian "Faust" ensimmäiseen osaan. Säveltäjänsä mukaan teos on ”draamallinen legenda”, mutta sitä on esitetty myös oopperana.
Teos ylittää oopperalibreton tavanomaiset rajat yhdistämällä laulua ja puhuttua sanaa. Konserttiversio kantaesitettiin vuonna 1846, ja sitä pidettiin epäonnistuneena. Ensimmäinen täysimittainen näyttämöversio vuonna 1893 oli suuri menestys.
Berliozin taidokas orkestrointi luo teokseen dynamiikkaa. Aarioita säestää usein vain muutama soitin, kun taas suurissa nousuissa koko orkesteri ja kuorot luovat dramaattisia sävyjä.
Tony Robbins

Anthony Jay ”Tony” Robbins (s. 29. helmikuuta 1960 Glendora, Kalifornia, Yhdysvallat) on yhdysvaltalainen motivaatiopuhuja ja elämäntaitovalmentaja.
Robbins alkoi järjestää omia seminaareja 1980-luvulla. Hän on julkaissut myös itseapukirjallisuutta, television infomainoksia, DVD-levyjä ja älypuhelinsovelluksia. Vuonna 2010 hän juonsi tositelevisio-ohjelmaa "Breakthrough with Tony Robbins".
Robbins on keskittynyt viime aikoina taloudellisen menestyksen opettamiseen, ja hän tarjoaa palveluksiaan etenkin yrittäjille, yritysomistajille ja rikkaille.
Robbinsin suomeksi käännettyjä teoksia:
Träslövsläge

Träslövsläge on asuinalue Varbergin kunnassa Hallandin läänissä samannimisessä historiallisessa maakunnassa Ruotsissa. Se muodosti oman taajamansa vuoteen 2015, jolloin se kasvoi yhteen Varbergin keskustaajaman kanssa.
Veddige

Veddige on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 2 284 asukasta vuoden 2023 lopussa.
Södra Näs

Södra Näs on asuinalue ja entinen taajama Varbergin kunnassa Hallandin läänissä samannimisessä historiallisessa maakunnassa Ruotsissa.
Väröbacka

Väröbacka on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 850 asukasta vuoden 2023 lopussa.
Skällinge

Skällinge on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 837 asukasta vuoden 2023 lopussa.
Rolfstorp

Rolfstorp on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 595 asukasta vuoden 2023 lopussa.
Tångaberg

Tångaberg on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 489 asukasta vuoden 2023 lopussa.
Åsby

Åsby on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 546 asukasta vuoden 2023 lopussa.
Fokus (Pohjois-Makedonia)

Fokus () on pohjoismakedonialainen tutkivaan journalismiin keskittyvä viikkolehti. Se on perustettu vuonna 1995 ja ilmestyy tiistaisin. Lehti on linjaltaan hallituskriittinen.
Nova Makedonija

Nova Makedonija () on pohjoismakedonialainen päivälehti. Se on perustettu vuonna 1944 ja oli vuoteen 2003 saakka valtio-omisteinen. Vuonna 2008 sen osti eräs maan rikkaimmista liikemiehistä, Mincho Jordanov. Lehti on hallitusmielinen.
Al-Quds (sanomalehti)

Al-Quds () on Palestiinan luetuin sanomalehti. Se on perustettu vuonna 1951 ja linjaltaan nationalistinen. Jerusalemissa toimitettavaa lehteä pidetään laatujulkaisuna. Vuosina 2006–2014 "Al-Qudsin" ilmestyminen oli kielletty Hamasin hallitsemalla Gazan kaistalla.
Suomen Opasliitto

Suomen Opasliitto ry on valtakunnallinen auktorisoitujen matkailuoppaiden, eräoppaiden ja erityisalojen oppaiden valtakunnallinen yhdistys. Sen toiminta alkoi 1974, mutta se rekisteröitiin patentti- ja rekisterihallituksen yhdistysrekisteriin 14. helmikuuta 1975. Liittoon kuuluu 75 yhdistystä ja se on Suomen Matkailualan liiton jäsen 
Liitto on viettänyt Suomen matkailuoppaiden päivää 6. toukokuuta 2018 alkaen vuosittain. kansainvälinen matkailuoppaiden päivä on vuosittain 21. helmikuuta. 
=Aluejako=
Etelä-Suomi.
Etelä-Suomessa liittoon kuuluvat: Guidefyren , Hangon Oppaat , Hyvinkään Matkailuoppaat, Keski-Uudenmaan matkailuoppaat , Lohjan Oppaat , Loviisan oppaat ry - Lovisa guider , Porkkalan Oppaat - Porkala Guider , Porvoon Matkailuoppaat , Raseborgs guider - Raaseporin oppaat ja Vihdin opaskerho Hiidenheilat. 
Kaakkois-Suomi.
Kaakkois-Suomessa liittoon kuuluvat Etelä-Savossa Mikkelin Oppaat ja Savonlinnan oppaat. ja Kymenlaaksossa Haminan Seudun Oppaat , Kotkan Matkailuoppaat ja Kouvolan matkailuoppaat 
Keski-Suomi.
Keski-Suomessa liiton jäsenyhdistyksiä ovat Kanta-Hämeessä Kanta-Hämeen Oppaat , Pirkanmaalla Lempäälän-Vesilahden Matkailuoppaat , Nokian ja Pirkkalan matkailuoppaat, Sastamalan Oppaat , Tampereen Matkailuoppaat - Tampere Tourist Guides , Urjalan seudun matkailuoppaat ja Valkeakosken Oppaat . sekä Päijät-Hämeessä Asikkala-Oppaat , Etcetera , Hennalan Kasarmialueen Perinneyhdistys, Lahden seudun oppaat ja Keski-Suomessa Jyväskylän Matkailuoppaat , 
Lounais-Suomi.
Lounais-Suomessa liiton jäseniä ovat Alasatakunnan Oppaat , Eurajoen oppaat, Kaarinan oppaat, Kimitöons guider - Kemiönsaaren oppaat, Kustavin Matkailuyhdistys, Laitilan Oppaat, Lieto-oppaat , Loimaan Seudun Matkailuoppaat , Forssan seudun matkailuoppaat , Mynämäen seudun Matkailuoppaat, Naantalin oppaat , Porin Opaskilta, Raision ja Lounaisrannikon Matkailuoppaat , Rauman oppaat , Salon Oppaat , Skärgårdsguiderna - Saaristo-oppaat , Turun Matkailuoppaat - Åbo Turistguider, Uudenkaupungin Matkailuoppaat ja Ålands guider . 
Pohjanmaa.
Pohjanmaalla liiton jäseniä ovat: Ilmajoen Oppaat , Isonkyrön Opaskerho, Jakobstadsnejdens Guider , Kauhavan Oppaat , Kokkolan Matkailuoppaat - Karleby Guideförening , Korsnäsguider, Kristinestads Guideklubb - Kristiinankaupungin Opaskerho, Kurikan oppaat, Merenkurkun Erä- ja luonto-oppaat, Kvarkens Vildmarks- och naturguider, Närpes Guideklubb - Närpiön Opaskerho, Seinäjoen Oppaat , Vaasa-Mustasaari oppaat - Vasa-Korsholm Guider ja Vörå-Oravais-Maxmo Guider - Vöyrin-Oravaisten-Maksamaan Oppaat. 
Savo-Karjala.
Savo-Karjalassa liiton jäseniä ovat: Joensuun Matkailuoppaat , Koillis-Savon oppaat , Kuopion Oppaat ja Lieksan Matkailuoppaat. , Nurmes-Valtimo - matkailuoppaat , Varkauden Oppaat ja Ylä-Savon Oppaat 
Pohjois-Suomi.
Pohjois-Suomessa jäseniä ovat: Kajaanin Matkailuoppaat , Kalajoen Matkailuoppaat, Meri-Lapin Matkailuoppaat - Havs-Lapplands Turistguider , Oulun seudun oppaat , Raahen Matkailuoppaat , Rovaniemen Matkailuoppaat , Sotkamon Matkailuoppaat ja Suomussalmen Matkailuoppaat.
Diamant Salihu

Diamant Salihu (s. 1983 Gjakova, Jugoslavia) on ruotsalainen kosovolaissyntyinen toimittaja, joka on työskennellyt muun muassa "Expressenille" ja SVT:lle. Hän on raportoinut erityisesti Ruotsin jengiväkivallasta. Salihulle myönnettiin vuonna 2021 tutkivan journalismin Guldspaden-palkinto sekä Stora journalistpriset. Salihu on vuodesta 2023 ollut mukana SVT:n "Uppdrag Granskning" -ohjelmassa.
Vuonna 2012 Salihu tuomittiin laittomasta aseen hallussapidosta, kun hän osana erästä reportaasiaan halusi osoittaa, kuinka helppoa on hankkia pistooli pimeiltä markkinoilta ja luovutti heti oston jälkeen aseen poliisille.
Salihu kasvoi Borlängessä, minne hän muutti seitsemänvuotiaana Kosovosta. Hän aloitti toimittajan uransa lukioikäisenä "Borlänge Tidningissä". Asepalveluksensa aikana hän työskenteli "Värnpliktsnytt"-lehdessä.
Devon Witherspoon

Devon Witherspoon (s. 11. joulukuuta 2000 Pensacola, Florida, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on kulmapuolustaja. Witherspoon edustaa NFL-joukkue Seattle Seahawksia. Ennen NFL-uraansa hän edusti Illinoisin yliopiston joukkuetta. Seahawks varasi hänet ensimmäisellä kierroksella viidennellä varausvuorolla . Heinäkuussa 2023 Witherspoon teki Seahawksin kanssa nelivuotisen ja yhteensä 31,86 miljoonan dollarin arvoisen tulokassopimuksen. Hänet on valittu kaksi kertaa Pro Bowl-tähdistöotteluun. Witherspoon on pelannut 31 NFL runkosarjan ottelua. Näissä otteluissa hänellä on yhteensä 177 taklausta, yksi syötönkatko ja yksi syötönkatkon palautuksella tehty touchdown, 25 puolustettua heittoa, kaksi aiheutettua rähmäystä, neljä pelinrakentajan säkitystä ja neljä iskua pelinrakentajaan. Uran tilastot päivitetty kauden 2024 jälkeen.
Døden på Oslo S

Døden på Oslo S on norjalainen Eva Isaksenin ohjaama elokuva vuodelta 1990. Se perustuu Ingvar Ambjørnsenin samannimiseen romaaniin (suom. "Kuolema keskuasemalla"). Se palkittiin parhaan nuortenelokuvan Amandalla. Elokuva sai kaksi jatko-osaa, "Giftige løgner" (1992) ja "De blå ulvene" (1993).
Juoni.
Osloon sijoittuva elokuva kertoo teini-ikäisistä Pellestä ja Proffenista, jotka ajautuvat poikakodista karanneiden Fillan ja Steinin kautta rikosten ja huumeiden maailmaan. Pelle ihastuu Lenaan, joka katoaa mystisesti.
Isabella Blow

Isabella Blow (o.s. "Delves Broughton"; 1958 – 7. toukokuuta 2007) oli brittiläinen stylisti, muotivaikuttaja ja toimittaja. Hän toimi lahjakkuuksien löytäjänä, joka vaikutti muiden muassa Alexander McQueenin, Philip Treacyn, Sophie Dahlin, Honor Fraserin, Stella Tennantin ja Hussein Chalayanin urien käynnistymiseen.
Blow syntyi yläluokkaiseen perheeseen. Hänen vanhempansa olivat Sir Evelyn ja Lady Helen. Blowilla oli kaksi siskoa: Julia ja Lavinia. Blow oli 4-vuotias veljensä hukkuessa. Hän lähti vuonna 1979 opiskelemaan taidetta Columbian yliopistoon. Sieltä hän lähti Texasin Midlandiin, jossa hänen ensimmäinen miehensä Nick Taylor pyrki tuloksetta menestymään öljyteollisuudessa. Matkalla New Yorkiin Blow tutustui Anna Wintouriin ja sai työn "Voguesta". Vuonna 1986 hän palasi Lontooseen ja aloitti työskentelyn "Tatlerissa". Hän tapasi vuonna 1989 seuraavan puolisonsa, silloin 24-vuotiaan Detmar Blowin.
Blow tunnettiin eksentrikkona, mutta hän itse ei pitänyt termistä. Hän tuli tunnetuksi käyttämistään päähineistä. Hän toi muotiin brittiläisen historian ja mytologian aineksia. Blow oli poikkeuksellinen tavassaan yhdistää yläluokkaisuus seksikkyyttä tavoittelevaan esiintymiseen. Hän kohtasi myöhemmin vastoinkäymisiä sekä urallaan että yksityiselämässään. Blow sairasti kaksisuuntaista mielialahäiriötä ja teki 48-vuotiaana itsemurhan. Hän oli esiintynyt viimeisessä muotokuvassaan muutama päivä ennen kuolemaansa Lontoossa "Vanity Fairille".
Automobiili (lehti)

Automobiili on Suomen ajoneuvohistoriallisen keskusliiton jäsenlehti. Liiton lehden nimi oli välillä Hyrysysy Menolainen numeroon 5-6/1999 alkaen numerosta 1/1992. Hyrysysy tarkoitti autoa 1900-luvun alussa, mutta ei vakiintunut. 
Automobiili on Suomen vanhin autoharrastuslehti. 
Mobilisti-lehti.
Mobilisti alkoi ilmestyä 1979 Automobiilin rinnalla. 1983 irtautui Mobilisti seuran jäsenlehden asemasta ja alkoi ilmestyä siitä riippumattomana kaupallisena julkaisunaan.
Jukka Jokisaari

Jukka Paavo Jokisaari (s. 29. helmikuuta 1944 Kemi) on suomalainen fysiikan emeritusprofessori.
Jukka Jokisaari syntyi työnjohtaja Jaakko Jokisaaren ja keittäjä Sylvi Esteri Mäkisen perheeseen. Hän avioitui 1966 Kaarina Tapanisen kanssa. Jokisaari tuli ylioppilaaksi Kemin lyseosta 1963 ja valmistui Oulun yliopistosta filosofian kandidaatiksi 1968 ja lisensiaatiksi 1970 ja väitteli siellä filosofian tohtoriksi 1974.
Jokisaari oli Oulun yliopistossa fysiikan assistentti 1968–1974, yliassitentti 1975–1987, dosentti 1975–1987 ja sitten professori, erityisesti ydinmagneettisen resonanssispektroskopian (NMR-spektroskopia) alalla. Hän on ollut myös vieraileva tutkija Baselin yliopistossa 1978–1979, 1981–1982 ja 1989–1990 ja vieraileva professori siellä 1994–1995. Jokisaaren tutkimuskohteita ovat olleet NMR-spektroskopian ohella molekyylifysiikka, nestekiteet ja huokoiset materiaalit.
Norjan Nobel-instituutti

Norjan Nobel-instituutti on Norjassa toimiva laitos, jonka tehtävänä on tukea Nobel-komiteaa, joka arvioi ehdotuksia ja ehdokkaita Nobelin rauhanpalkinnon saajiksi.
Instituutti perustettiin 1. helmikuuta 1904. Sen johtaja on Nobel-komitean pysyvä sihteeri, ja instituuttia voidaan pitää komitean sihteeristönä. Instituutti koordinoi joulukuusssa pidettäviä Nobel-juhlallisuuksia. Instituutin rakennus on remontoitu vuonna 1867 rakennetusta yksityistalosta. Ssiellä on toimistoja, kokoushuone, suuri sali, tutkimusosasto, kirjasto ja lukusali. Nobel-komitealla on oma kokoushuone. Instituutin suuressa salissa julkistetaan lokakuussa vuoden rauhanpalkinnon saaja. 
Nobel-instituutti järjestää myös kokouksia, luentoja ja seminaareja sekä niin kutsuttuja Nobel-symposiumeja. Symposiumeihin osallistuu erityisesti kutsuttuja akateemisia tutkijoita, asiantuntijoita ja päätöksentekijöitä eri maista keskustelemaan valituista rauhaan ja konflikteihin liittyvistä aiheista. 
Instituutin kirjasto oli avoinna yleisölle 1905–2024. Se on erikoiskirjasto, jonka kokoelmiin kuuluu noin 204 000 teosta kansainvälisen historian ja politiikan aloilta vuodesta 1800 lähtien, kansainvälisestä oikeudesta, rauhantutkimuksesta ja kansainvälisestä taloustieteestä. Nykyisin sinne pääsee sopimuksen mukaan.
Tonnerre (1875)

Tonnerre oli Ranskan laivaston vuonna 1875 vesillelaskettu Tonnerre-luokan monitori.
Valmistus.
Alus tilattiin Lorientin laivastontelakalta, missä köli laskettiin elokuussa 1873. Alus laskettiin vesille 16. syyskuuta 1875. Alukseen asennettiin "Normandiesta" irrotettu ja kunnostettu propulsiojärjestelmä. Alus otettiin palvelukseen koeajoja varten 15. syyskuuta 1877.
Palvelus.
Alus otettiin 1. huhtikuuta 1878 täyteen palvelukseen. Alus saapui 22. kesäkuuta Brestiin, missä se sijoitettiin reserviin. Alus siirrettiin 1882 Touloniin. Alus oli 1884-1885 Toulonissa koelaivueessa ), mistä se siirrettiin reserviin Cherbourgiin.
Alus oli 1891-1894 palveluksessa pohjoisen laivueen taistelulaivadivisioonassa () ja pohjoisessa laivueessa (). Maaliskuussa 1900 aluksen kattilat vaihdettiin.
Alus poistettiin 12. joulukuuta 1905 laivastoluettelosta. Se oli maalilaivana Brestissä 1905-1906 ja Lorientissa 1906-1914. Alus oli 1920-1922 romutettavaksi myytävänä Lorientissa.
Fulminant (1877)

Fulminant oli Ranskan laivaston vuonna 1877 vesillelaskettu Tonnerre-luokan monitori.
Valmistus.
Alus tilattiin Cherbourgin laivastontelakalta, missä köli laskettiin 24. helmikuuta 1874. Aluksen nimi julkistettiin 20. helmikuuta 1874. Alus laskettiin vesille 20. elokuuta 1877. Alus otettiin palvelukseen koeajoja varten 12. elokuuta 1880. Tammikuussa 1881 alus oli propulsiojärjestelmien testauksessa, minkä jälkeen se sijoitettiin reserviin.
Palvelus.
Alus otettiin 29. huhtikuuta 1885 täyteen palvelukseen Cherbourgissa, minkä jälkeen se siirrettiin Touloniin. Alus palasi 1886 Cherbourgiin. Se ajoi 26. helmikuuta 1887 Chenal du Fourissa Brestin edustalla karille, jolloin se vaurioitui pahoin.
Alus oli 1891-1894 palveluksessa pohjoisen laivueen taistelulaivadivisioonassa () ja pohjoisessa laivueessa (). Aluksen kattilat vaihdettiin 1893-1894. Uusia kattiloita koekäytettiin ensimmäisen kerran 3. maaliskuuta 1894.
Alus poistettiin 14. maaliskuuta 1908 laivastoluettelosta. Se sijoitettiin maalilaivaksi Brestiin, mistä se siirrettiin 21. kesäkuuta 1909 Välimeren laivueeseen () maalilaivaksi. Alus upposi 20. helmikuuta 1911 oltuaan maalina. Hylky nostettiin seitsemän päivää myöhemmin. Alus oli 4. marraskuuta 1911 varastoituna Toulonissa, missä se asetettiin myyntiin. Alus myytiin 21. joulukuuta 1912 Frank Rijsdijkille Alankomaihin. Se hinattiin huhtikuussa 1913 Rotterdamiin romutettavaksi.
Ševtšuk

Ševtšuk on muun muassa seuraavien henkilöiden sukunimi:
Artémise-luokka

Artémise-luokka oli Ranskan laivaston 11 2. luokan 50 ja 52-tykkisen fregatin muodostama alusluokka.
Suunnittelu.
Jeanne d'Arc -luokan aluksissa havaittujen ongelmien korjaamiseksi meriministeriö julkaisi uudet vaatimukset 2. luokan fregateille. Vaatimuksissa oli kasvatettu alusten leveyttä vakauden lisäämiseksi ja vähennetty tykkien määrä 52:een, joista kuitenkin pääosa oli 24 naulan tykkejä.
Jean-Baptiste Hubert suunnitteli 1826 vaatimuksen mukaisen aluksen, joissa tykkien korkeus merenpinnasta oli kaksi metriä ja niiden keskimääräinen syväys oli 6,31 metriä. Vuonna 1838 alustyypin vakioitu tykkien määrä oli laskettu 50:een 30 naulan tykkiin, mitä oli testattu "Artémiselle". "Cléopâtre" ja "Danaé" otettiin 1838 palvelukseen hetkeksi, kun ne siirrettiin Saint-Servanista Brestiin. Ne otettiin myöhemmin palvelukseen. Luokkaan liitettiin vuoden 1847 laivasto-ohjelmassa neljä alusta, jotka muodostivat Circé-luokan.
Circé-luokka.
Töiden keskeydyttyä aluksilla niille asennettiin 600 nhp:n höyrykoneet. Samalla uppouman kasvun tasaamiseksi tykkien määrää vähennettiin 46:een.
"Hermione" ja "Junon" valittiin 1858 seitsemän muun aluksen mukana muutettavaksi Brestissä höyrykäyttöisiksi. Niihin päätettiin asentaa 600 nhp:n höyrykoneet, jotka tilattiin Schneiderilta. Tilaus hyväksyttiin 4. kesäkuuta 1858. Alusten pituus kasvoi 25 metriä. Muutostyöt suunnitteli Émile Courbebaisse ja hyväksyttiin 4. toukokuuta. Gustave Zédén muutokset suunnitelmiin hyväksyttiin 12. joulukuuta. Zédén suunnitelmassa muutettiin keulaa ja keskilaivaa ja lisäsi perään kaksi metriä. Alusten aseistuksen todettiin 1861 olevan liian raskas, joten sitä piti keventää. 
Maaliskuussa 1858 "Circéen" ja "Floreen" määrättiin asennettavaksi Rochefortissa puolet "Intrépidelle" valmistetusta nelisylinteristä 900 nhp:n propulsiojärjestelmästä, jotka jaettiin Charles-Marie Brunin suunnitelmien mukaan. Albin Vidal suunnitteli alusten tarvitsemat muutokset. Suunnitelmat hyväksyttiin 28. syyskuuta. Suunnitelman mukaan alusten pituus kasvoi 22 metriä.
Dimetyyliantranilaatti

Dimetyyliantranilaatti (C9H11NO2) eli metyyli-N-metyyliantranilaatti on estereihin kuuluva aromaattinen orgaaninen yhdiste. Yhdistettä voidaan käyttää hajusteissa ja aromiaineena. Luonnossa dimetyyliantranilaattia esiintyy muun muassa mandariinissa ja pomeranssissa.
Ominaisuudet, valmistus ja käyttö.
Huoneenlämpötilassa dimetyyliantranilaatti on kellertävää tai oranssia nestettä, jonka tuoksu muistuttaa rypäleitä tai mandariineja. Yhdiste liukenee vain vähäisessä määrin veteen, mutta liukenee hyvin esimerkiksi etanoliin, dietyylieetteriin ja bentsyylibentsoaattiin.
Dimetyyliantranilaattia valmistetaan metyloimalla metyyliantranilaattia, N-metyyliantraniiliahapon ja metanolin reaktiolla tai metanolin ja metyloidun isatoiinianhydridin reaktiolla.
Dimetyyliantranilaattia käytetään hajuvesien ja saippuiden hajustamiseen ja mandariiniaromina. Siitä voidaan valmistaa myös dibentsepiiniä.
Noutoruoka

Noutoruoka tai take away on valmisruokaa, usein pikaruokaa, joka myydään asiakkaille mukaan otettavaksi ja pakataan pakkauksiin. Take-away-ruoan pakkaamista varten on olemassa kertakäyttöisiä annosrasioita, jotka ovat usein pahvisia. Monet take-away-ruoat valmistetaan asiakkaan tilatessa ne ravintoloista ja pakataan ja myydään heti. Kuitenkin jotkin take-away-ruoat pakastetaan, jolloin myös ostaja voi pitää niitä pakastimessa.
Puoliavokiinanpokeri

Puoliavokiinanpokeri, puoliavokinkki eli OFC-pokeri (engl. Open-face Chinese poker) on suomalainen pokeripeli, joka on kehitetty 2000-vuosikymmenen alussa. Peliä pelataan jopa turnauksissa. Yhden lähteen mukaan Risto Pönniö ja hänen kollegansa kehittivät pelin osittain Suomessa, kuitenkin toisen lähteen mukaan Pönniöllä oli vain runsasta vaikutusvaltaa pelin kehittymiseen.
Julio Pérez

Julio Gervasio Pérez Gutiérrez (19. kesäkuuta 1926 Montevideo – 22. syyskuuta 2002) oli uruguaylainen jalkapalloilija, pelipaikaltaan hyökkääjä. Hän oli pituudeltaan 174-senttimetrinen ja oli mukana voittamassa vuoden 1950 MM-kultaa.
Rodolfo Pini

Rodolfo Pini (12. marraskuuta 1926 Montevideo – 31. toukokuuta 2000) oli uruguaylainen jalkapalloilija, pelipaikaltaan keskikenttäpelaaja. Hän oli mukana voittamassa vuoden 1950 MM-kultaa.
Merzin hallitus

Merzin hallitus on liittokansleri Friedrich Merzin johtama suuri koalitiohallitus, joka astui virkaan 6. toukokuuta 2025. Sen muodostavat Saksan kristillisdemokraattinen unioni (CDU) ja sen sisarpuolue Baijerin kristillissosiaalinen unioni (CSU) sekä Saksan sosiaalidemokraattinen puolue (SPD). Hallitusta edelsi Scholzin hallitus. 
Hallituksen kokoonpano.
Lähde:
Luis Rijo

Luis Alberto Rijo (s. 28. syyskuuta 1927 Montevideo – 8. toukokuuta 2001) oli uruguaylainen jalkapalloilija, pelipaikaltaan hyökkääjä. Hän oli mukana voittamassa vuoden 1950 MM-kultaa, vaikka ei pelannut urallaan yhtään maajoukkueottelua.
Wyomingin kansalliskaarti

Wyomingin kansalliskaarti () on Yhdysvaltain kansalliskaartin alainen osavaltion sotilaallinen reservi. Kansalliskaartin ylipäällikkönä toimii Wyomingin kuvernööri, ellei Yhdysvaltain presidentti ole sitä erikseen ottanut komentoonsa.
Historia.
Wyomingin kansalliskaarti perustettiin virallisesti vuonna 1871, mutta ensimmäinen liittovaltion tunnustama yksikkö sai alkunsa Laramiessa vasta vuonna 1888, jolloin perustettiin ensimmäinen Wyomingin rykmentti (1st Wyoming regiment).
Tofta

Tofta on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 482 asukasta vuoden 2023 lopussa.
Kungsäter

Kungsäter on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 414 asukasta vuoden 2023 lopussa.
Himle

Himle on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 319 asukasta vuoden 2023 lopussa.
Bläshammar och Trönningenäs

Bläshammar och Trönningenäs on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 1 381 asukasta vuoden 2023 lopussa.
Getterön

Getterön on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 357 asukasta vuoden 2023 lopussa.
Getterön on merkittävä lintubongauspaikka.
Valinge

Valinge on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 281 asukasta vuoden 2023 lopussa.
Årnäs

Årnäs on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 759 asukasta vuoden 2023 lopussa.
Moarna

Moarna on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 212 asukasta vuoden 2023 lopussa.
Nordvära och Källstorp

Nordvära och Källstorp on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 286 asukasta vuoden 2023 lopussa.
Ringhals, Skällåkra och Lingome

Ringhals, Skällåkra och Lingome on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 245 asukasta vuoden 2023 lopussa.
Torpa (Varberg)

Torpa on taajama Varbergin kunnassa Hallandin läänissä samannimisessä historiallisessa maakunnassa Ruotsissa. Taajamassa oli 245 asukasta vuoden 2023 lopussa.
Jean-Pierre Falret

Jean-Pierre Falret (26. huhtikuuta 1794 Marseille – 28. lokakuuta 1870) oli ranskalainen psykiatri.
Falret tutki vuosikymmenten ajan masennusta ja itsemurhaa. Vuonna 1854 hän kuvasi merkittävässä esseessään ensimmäisen kerran nykyistä kaksisuuntaista mielialahäiriötä vastaavat oireet. Hän käytti tilasta nimitystä "maladie circulaire". Falret perusti vuonna 1841 Société de Patronagen. Hän edisti lainsäädäntöä, joka tähtäsi psyykkisesti sairaiden ihmisten oikeuksien parantamiseen.
Håvard Bakke

Håvard Bakke (s. 2. huhtikuuta 1974 Sarpsborg) on norjalainen näyttelijä ja laulaja. Hän teki läpimurtonsa 16-vuotiaana elokuvassa "Døden på Oslo S". Hän on näytellyt myös muun muassa "Hotel Cæsar" -saippuasarjassa sekä useissa teattereissa ja toiminut Monomania-yhtyeen kitaristina ja solistina. Vuonna 2016 Bakke tuli kolmanneksi "Stjernekamp"-laulukilpailussa.
Trondheimin kaupungintalo

Trondheimin kaupungintalo () on Norjan Trondheimin kunnallishallinnon keskus. Se valmistui alun perin Norjan teknillisen korkeakoulun opetustiloiksi vuonna 1895. Kaupungintalona se on toiminut vuodesta 1930.
Zion Suzuki

Zion Suzuki (; s. 21. elokuuta 2002 Newark, New Jersey, Yhdysvallat) on japanilainen jalkapallomaalivahti. Hän edustaa Italian Serie A:ssa pelaavaa Parmaa ja on pelannut vuodesta 2022 lähtien Japanin maajoukkueessa.
Seurajoukkueura.
Urawa Red Diamonds.
Suzuki syntyi Yhdysvaltain Newarkissa, mutta muutti lapsena Yhdysvalloista Japaniin. Hänen isänsä on ghanalainen ja äitinsä japanilainen. Suzuki on Urawa Red Diamondsin kasvatti ja pelasi seuran edustusjoukkueessa ensimmäistä kertaa 2. maaliskuuta 2021 Japanin liigacupin ottelussa Shonan Bellmarea vastaan. J1 Leaguessa hän debytoi 9. toukokuuta 2021 Vegalta Sendaita vastaan. Kaudella 2021 hän pelasi Urawa Red Diamondsissa kuusi sarjaottelua sekä yhdeksän liigacup-ottelua. 
Suzuki debytoi huhtikuussa 2022 AFC Champions Leaguessa alkulohko-ottelussa Lion City Sailorsia vastaan ja pelasi kauden aikana myös kolme muuta alkulohko-ottelua, kun Urawa voitti AFC Champions Leaguen mestaruuden. Turnauksen pudotuspeleissä hän ei saanut peliaikaa. Hän pelasi kaudella 2022 myös kaksi sarjaottelua sekä kaksi Japanin liigacupin ottelua. Kaudella 2023 Suzuki pelasi viisi Japanin liigacupin ottelua sekä yhden Keisarin cupin ottelun, mutta ei pelannut sarjaotteluita.
Sint-Truiden.
Elokuussa 2023 Suzuki siirtyi belgialaisseura Sint-Truideniin yksivuotisella lainasopimuksella. Helmikuussa 2024 hän siirtyi seuraan pysyvästi. Suzuki pelasi kaudella 2023–2024 Sint-Truidenissa 32 ottelua, joissa hän päästi 50 maalia ja pelasi kuusi nollapeliä.
Parma.
Heinäkuussa 2024 Suzuki siirtyi italialaisseura Parmaan 7,5 miljoonan euron siirtosummalla. Suzuki vakiinnutti heti paikkansa Parman ykkösmaalivahtina ja on kaudella 2024–2025 pelannut yhtä ottelua lukuun ottamatta kaikki Parman Serie A -ottelut. Hän on pelannut Parmassa seitsemän nollapeliä.
Maajoukkueura.
Suzuki edusti useita Japanin juniorimaajoukkueita vuosina 2016–2023. Hän kuului Japanin joukkueeseen alle 17-vuotiaiden MM-kilpailuissa 2017 ja 2019, alle 20-vuotiaiden MM-kilpailuissa 2019, kesäolympialaisissa 2020 sekä alle 23-vuotiaiden Aasian-mestaruuskilpailuissa 2022.
Suzuki debytoi Japanin A-maajoukkueessa 19. heinäkuuta 2022 Itä-Aasian-mestaruuskilpailujen ottelussa Hongkongia vastaan. Suzuki pelasi Japanin maalilla kaikki viisi ottelua Aasian-mestaruuskilpailuissa 2023, joissa Japani eteni puolivälieriin asti. Toukokuun alkuun 2025 mennessä hän on pelannut 18 maaottelua ja päästänyt niissä 10 maalia. Nollapelejä hän on pelannut 11.
Proxmox Virtual Environment

Proxmox Virtual Environment (PVE) on virtualisointi- ja säiliöintialusta. Proxmox VE käyttää Kernel-based Virtual Machine (KVM) ja LXC (Linux Containers) -tekniikkaa. KVM on käytössä täydelle virtualisoinnille ja LXC käyttöjärjestelmätason virtualisoinnille, joita voi käyttää samaan aikaan. Proxmox VE tarjoaa verkkoselaimella käytettävän hallinnointiliittymän. Proxmox VE tukee korkean saatavuuden klusterointia, joka jakaa kuormituksen solmun vikatilanteessa.
Historia.
Proxmoxin VE:n kehitykseen vaikutti KVM:n yleistyminen ja hallinnointityökalujen puute OpenVZ-säiliöille. Proxmox VE kehitettiin korjaamaan näitä puutteita.
LXC korvasi aiemmin käytetyn OpenVZ:n versiossa 4.0.
Jim Kerr

Jim Kerr (oik. James Kerr, s. 9. heinäkuuta 1959 Glasgow, Skotlanti, Yhdistynyt kuningaskunta) on skotlantilainen muusikko ja Simple Minds -yhtyeen päälaulaja. Kerr liittyi silloiseen Johnny &amp; The Self Abusers -punk-yhtyeeseen John Milarkyn, Alan McNeilin sekä ystäviensä Charlie Burchillin, Brian McGeen ja Tony Donaldin kanssa. Yhtye julkaisi ”Saints &amp; Sinners” -singlen ja hajosi samana päivänä jäsenten välisten jännitteiden vuoksi. 
Kaksi viikkoa yhtyeen hajoamisen jälkeen Kerr perusti Burchillin kanssa uuden yhtyeen nimeltä Simple Minds, jonka nimi on lainaus David Bowien kappaleesta ”The Jean Genie”. Parin muun jäsenen liityttyä he halusivat vaihtaa punkista johonkin toiseen tyyliin. Sitten he löysivät manageri Bruce Findlayn, ja Simple Mindsin ensimmäinen albumi "Life in a Day" julkaistiin Findlayn oman Zoom Records -nimisen levy-yhtiön nimissä. Laulaja Jim Kerr ja kitaristi Charlie Burchill ovat ainoat Simple Mindsin alusta asti mukana olleet muusikot. Kerrin johdolla Simple Minds on julkaissut viisi Britannian albumilistan ykköseksi yltänyttä albumia: "Sparkle in The Rain" (1984), "Once Upon a Time" (1985), "Live in the City of Light" (1987), "Street Fighting Years" (1989) ja "Glittering Prize" (1992).
Yksityiselämä ja nuoruus.
Nuoruus.
Kerr syntyi katoliseen työläisperheeseen. Hänen äitinsä oli leipuri ja isänsä rakentaja. Vähävaraiset vanhemmat säästivät rahaa ja laittoivat poikansa katolilaiseen Holyrood School -kouluun. Jim Kerr on kertonut, että hänen ensimmäinen konsertissa käyntinsä oli Genesisin keikalla.
Ewald Hecker

Ewald Hecker (20. lokakuuta 1843 Halle – 1909) oli saksalainen psykiatri.
Hecker opiskeli arkkitehtuuria ja lääketiedettä vuosina 1861–1866. Hän työskenteli Karl Ludwig Kahlbaumin kanssa Görlitzissä vuoteen 1872 saakka. Hänestä tuli tämän henkilöstöpäällikkö ja läheinen ystävä. Hecker hankki oman psykiatrisen sairaalansa Wiesbadenista vuonna 1891. Hän poikkesi progressiivisilla käsityksillään voimakkaasti aikansa psykiatrian valtavirrasta. Hän kyseenalaisti pakkotoimien kliinisen tarpeellisuuden ja kannatti potilaiden sijoittamista humaaneihin ympäristöihin. Hecker majoitti joitain potilaita jopa omaan asuntoonsa. Poliittisen liberalisminsa takia hän ei saanut psykiatrian professuuria yliopistosairaalasta. Hän sai kuitenkin professorin arvonimen vuonna 1907.
Hecker lanseerasi hebefrenian eli hebefreenisen skitsofrenian käsitteen vuonna 1871. Hän tuli tunnetuksi syklotymiasta, ahdistuneisuushäiriöstä ja unihäiriöstä kärsineiden potilaiden hypno- ja psykoterapeuttina. Monet Heckerin julkaisuista olivat psyykkisten sairauksien stigmatisaation vähentämiseksi suunnattuja. Hecker meni naimisiin vuonna 1871. Hänellä oli kaksi poikaa ja tytär. Hän kuoli kärsittyään toistuvista aivoverenkiertohäiriöistä.
Mario Gila

Mario Gila Fuentes (s. 29. elokuuta 2000 Barcelona) on espanjalainen jalkapalloilija. Hän edustaa Italian Serie A:ssa pelaavaa Laziota ja on pelipaikaltaan keskuspuolustaja.
Seurajoukkueura.
Real Madrid.
Barcelonassa syntynyt Gila edusti useita katalonialaisia junioriseuroja, muun muassa CE Sabadellia ja RCD Espanyolia. Hän liittyi vuonna 2018 Real Madridin junioriakatemiaan ja nousi vuonna 2019 Real Madridin reservijoukkue Real Madrid Castillaan. Gila pelasi ensimmäistä kertaa miesten tasolla 25. elokuuta 2019 Espanjan kolmanneksi korkeimman sarjatason ottelussa Las Rozasia vastaan. Vuosina 2019–2022 Gila pelasi Real Madrid Castillassa yhteensä 73 ottelua, joissa hän teki viisi maalia.
Gila pelasi Real Madridin edustusjoukkueessa ensimmäistä kertaa 30. huhtikuuta 2022 Primera Divisiónin ottelussa entistä seuraansa Espanyolia vastaan, jossa hän tuli vaihdosta kentälle Eduardo Camavingan tilalle ottelun 75. minuutilla. Hän pelasi Real Madridin mestaruuteen päättyneellä kaudella myös toisessa sarjaottelussa 12. toukokuuta 2022 Levantea vastaan, jossa hän tuli vaihdosta kentälle Nachon tilalle 82. peliminuutilla. Hän ei pelannut kaudella 2021–2022 muissa Real Madridin otteluissa.
Lazio.
Heinäkuussa 2022 Gila siirtyi Real Madridista italialaisseura Lazioon viisivuotisella sopimuksella. Lazio maksoi hänestä 6 miljoonan euron siirtokorvauksen. 
Debyyttikaudellaan Laziossa Gila jäi Serie A:ssa vähälle vastuulle ja pelasi kaudella 2022–2023 vain neljä sarjaottelua, eikä ollut niissä kertaakaan avauskokoonpanossa. Kaudella 2022–2023 hän pelasi myös viisi Eurooppa-liigan ottelua sekä kolme Konferenssiliigan ottelua. Seuraavalla kaudella Gila pelasi Serie A:ssa 21 ottelua. Mestarien liigassa Gila debytoi 28. marraskuuta 2023 alkulohko-ottelussa Celticiä vastaan ja pelasi kaudella 2023–2024 Mestarien liigassa neljä ottelua, joista kaikki avauskokoonpanossa.
Gila teki ensimmäisen maalinsa Lazion pelaajana 22. syyskuuta 2024 Serie A:n ottelussa Fiorentinaa vastaan. Hän pelasi Eurooppa-liigassa kaudella 2024–2025 10 ottelua ja teki maalin 23. tammikuuta 2025 liigavaiheen toiseksi viimeisessä ottelussa Real Sociedadia vastaan, jonka Lazio voitti lukemin 3–1.
Maajoukkueura.
Gila pelasi Espanjan alle 21-vuotiaiden maajoukkueessa vuosina 2022–2023. Hän kuului hopeaa saavuttaneeseen Espanjan joukkueeseen alle 21-vuotiaiden EM-kilpailuissa 2023. Hän pelasi turnauksessa täydet minuutit alkulohko-ottelussa Ukrainaa vastaan ja tuli vaihdosta kentälle alkulohko-ottelussa Kroatiaa sekä puolivälieräottelussa Sveitsiä vastaan. Tappiollisessa loppuottelussa Englantia vastaan hän ei saanut peliaikaa.
Vuoden 2025 Atlantin hurrikaanikausi

Vuoden 2025 Atlantin hurrikaanikausi on Atlantin hurrikaanikausi, jokaa käsittää hurrikaanit ja niitä heikommat trooppiset myrskyt, joita nimetään Atlantilla 1. kesäkuuta – 30. marraskuuta 2025. Virallisen kauden rajat on asetettu kaudelle jonka aikana esiintyy 97 % hurrikaaneista. Yksittäisiä tapauksia on kauden ulkopuolellakin. Nimet valitaan esiintymisjärjestyksessä etukäteen julkaistulta listalta, jossa nimet alkavat englanninkielisten aakkosten mukaisessa järjestyksessä Andrea, Barry, Chantal, ...
Lola Liivat

Lola Liivat (17. elokuuta 1928 Tallinna – 6. toukokuuta 2025) oli virolainen taidemaalari.
Liivat valmistui Tarton taidekoulusta vuonna 1954. Hän oli yksi Viron ensimmäisistä abstraktin ekspressionismin edustajista. Liivat opetti Tarton taidekoulussa vuoteen 1983 saakka. Hän työskenteli vuosina 1988–1994 Tarton yliopiston luennoitsijana. Liivat kuului Viron taiteilijaliittoon vuodesta 1960.
Liivat sai vuonna 2001 Valkoisen Tähden ritarikunnan mitalin.
Nancy Coover Andreasen

Nancy Coover Andreasen (s. 1938 Lincoln, Nebraska) on yhdysvaltalainen neurotieteilijä.
Andreasen sai alun perin filosofian tohtorin arvon englanninkielisessä kirjallisuudessa. Hän erikoistui renessanssin ajan kirjallisuuteen, opetti englantia ja julkaisi teoksen "John Donne: Conservative Revolutionary". Henkeä uhanneen synnytyskomplikaation koettuaan hän päätti tehdä suuria elämänmuutoksia ja suuntautui neurotieteisiin. Andreasen aloitti opiskelun Iowan yliopiston lääketieteellisessä korkeakoulussa. Hän on työskennellyt psykiatrian Andrew H. Woods -professorina Iowan yliopiston lääketieteellisessä korkeakoulussa. Andreasen tunnetaan neurokuvantamisen soveltamisesta skitsofrenian tutkimukseen ja genomitutkimuksen yhdistämisestä neurokuvantamisen tekniikoihin. Hän on tarkastellut myös psyykkisen sairauden suhdetta kognitioon, ympäristötekijöihin ja luovuuteen. Andreasen on skitsofrenian lisäksi tutkinut skitsoaffektiivista häiriötä, skitsofreniformista häiriötä ja skitsotyyppistä häiriötä.
Andreasen on toiminut "The American Journal of Psychiatryn" päätoimittajana. Hän on julkaissut lukuisia kirjoja, joihin kuuluu "Brain Imaging: Applications in Psychiatry". Andreasen sai National Medal of Sciencen vuonna 2000. Hänet valittiin American Academy of Arts and Sciencesin jäseneksi vuonna 2002. Andreasen oli American Association for the Advancement of Sciencen (AAAS) neurotieteen jaoksen ensimmäinen puheenjohtaja.
Matti Joukamaa

Matti Ilmari Joukamaa (s. 19. syyskuuta 1949 Pori) on suomalainen lääkäri ja psykiatrian emeritusprofessori.
Matti Joukamaa syntyi lehtori Ilmari Joukamaan ja kanslisti Alli Lehdon perheeseen. Hän avioitui 1998 psykiatri Minna Koskisen kanssa. Joukamaa tuli ylioppilaaksi Porin lyseosta 1968 ja valmistui lääketieteen lisensiaatiksi Turun yliopistosta 1974 ja väitteli siellä lääketieteen ja kirurgian tohtoriksi 1986. 
Jokamaa on toiminut Oikeusministeriön vankimielisairaalaosaston apulaisylilääkärinä ja ylilääkärinä, Tampereen yliopistollisen sairaalan ylilääkärinä, Kansaneläkelaitoksen tutkijalääkärinä, Oulun yliopiston psykiatrian apulaisprofessorina ja professorina 1996–2002 ja sitten Tampereen yliopiston sosiaalipsykiatrian professorina. Hänellä on myös ollut asiantuntijatehtäviä muun muassa Lääkintöhallituksessa, STAKES:issa ja Terveydenhuollon oikeusturvakeskuksessa. Joukamaa on julkaissut tutkimuksia sosiaalipsykiatriasta ja -lääketieteestä, psykosomatiikasta ja kriminaalipsykiatriasta.
BFAI

BFAI (5,6-bentsofuranyyli-2-aminoindaani) on 2-aminoindaaniryhmän lääke, joka toimii serotoniinia vapauttavana aineena (SSRA) ja tuottaa ihmisillä entaktogeenisiä vaikutuksia, jotka voivat olla hyödyllisiä psykedeeliterapiassa. Se on läheistä sukua MDAI:lle, missä bentsodioksolirengasjärjestelmän on korvannut bentsofuraani. Matthew Baggott ja Tactogen patentoivat lääkkeen vuonna 2022.
Axel Gjöres

Axel Gjöres (11. marraskuuta 1889 Smedjebacken – 12. maaliskuuta 1979 Tukholma) oli ruotsalainen sosiaalidemokraattinen poliitikko. Hän oli valtiopäivien ensimmäisen kamarin jäsen vuosina 1943–1950 ja toimi Ruotsin kansanhuoltoministerinä 1941–1947 ja kauppaministerinä 1947–1948. Vuosina 1948–1954 hän johti kauppakollegiota.
Gjöres oli pitkään mukana osuustoimintaliikkeessä ja kirjoitti sen historiasta kertovia teoksia, muun muassa "Stormår. En folkrörelse växer fram" (1963).
Lapiojoki

Lapiojoki on Keski-Suomessa Jyväskylässä Jylhänperällä ja Puuppolassa virtaava joki, joka laskee Iso-Kuukkasesta Vähäjärveen. Joki on noin 5,7 kilometrin pituinen.
Joen kulku.
Lapiojoki alkaa Jylhänperältä Iso-Kuukkaseen kuuluvan Pieni-Kuukkasen länsiosasta, 131,6 metrin korkeudelta mpy. Heti yläjuoksulla joki virtaa Myllylammen läpi, jonka jälkeen joki alittaa seututien 638 ja levenee kahdeksi erilliseksi suvannoksi. Alempana jokeen yhtyy Nissinlammen laskuoja. Tämän jälkeen joki kääntyy etelään, jossa se kulkee ensin notkossa ja alempana Jylhänperän peltoaukeiden keskellä, jossa siihen on johdettu muutama oja. Lapiojoki laskee lopulta Puuppolassa Vähäjärveen. Järven pinnankorkeus on 95,6 metriä, joten pudotusta joelle kertyy noin 36 metriä. Lapiojoen suulle on muodostunut hiekkainen suisto, jota käytetään uimarantana.
Lapiojoki kuuluu Kymijoen vesistön (vesistöaluetunnus 14) Tuomiojärven–Palokkajärven valuma-alueen (14.29) Makkarajoen valuma-alueeseen (14.296). Joen oman valuma-alueen pinta-ala on noin 20 neliökilometriä, ja sen suurimmat järvet ovat Iso-Kuukkanen, Hiidenjärvi sekä Karhujärvi.
Lapiokoski.
Lapiojoen Lapiokoski otettiin mukaan vuonna 1980 julkaistuun Vesihallituksen koski-inventointiin, jossa sen keskivirtaamaksi arvioitiin 0,1 kuutiometriä sekunnissa ja pudotukseksi 3,5 metriä. Pituutta ja leveyttä ei ollut mitattu. Lisätietoihin oli kirjoitettu pato, vesimylly sekä kalankasvatusta, mutta näiden perustamis- ja lopettamisvuotta ei tunnettu. Koski saattaa sopia taimenen poikimiseen, jos nousuesteet poistetaan ja perattuja osuuksia kunnostetaan.
Luontoarvoja.
Lapiojoen ekologinen tila on vuonna 2010 arvioitu tyydyttäväksi yhdessä Tervajoen ja Makkarajoen kanssa.
Vuonna 2023 koekalastuksessa alajuoksulta 213 kuutiometrin koealalta ei saatu yhtään kalaa, mutta joesta havaittiin 16 jokirapua.
Kaukainen puutarha

Kaukainen puutarha on Tulenkantajiin kuuluneen Katri Valan esikoiskokoelma, joka julkaistiin vuonna 1924. Kaukainen puutarha voitti Kirjallisuuden valtionpalkinnon vuonna 1925. Teos on WSOY:n kustantama suomenkielinen runokokoelma ja sen pituus on 86 sivua.
Teoksen vapaarytmiset runot sisältävät muun muassa hurmiota, traagillisuutta ja huudahduksia. Teoksessa esiintyviä symboleita ovat esimerkiksi luonto, lämpö, aurinko ja kuu.
Pippurikaitamonninen

Pippurikaitamonninen ("Aspidoras fuscoguttatus") tai ruskolaikkumonninen on panssarimonneihin kuuluva kalalaji. Lajia tavataan makeista vesistä Brasiliasta. 
Koko ja ulkonäkö.
Pippurikaitamonninen voi kasvaa 3,6–5 cm pitkäksi ja naaraat ovat koiraita suurempia. Lajin ruumista peittävät muiden panssarimonnien tavoin luulevyt. Ruumiinrakenteeltaan kala on hoikahko ja kuonostaan litteä. Selkä on korkeahko ja ruumis solakoituu pyrstöä kohden. Pippurikaitamonnsen selkäevä on kolmionmuotoinen ja sitä seuraa rasvaevä. Rintaevät ovat kolmiomaiset ja vatsaevät pitkänomaiset. Kuonossa on viiksisäikeitä. Laji on pohjaväriltään kellertävän ruskea ja ruumiissa on runsaasti tummempia laikkuja ja pisteitä.
Levinneisyys ja elintavat.
Pippurikaitamonnista tavataan Paranájoen valuma-alueelta useista keskisen Brasilian osavaltioista. Laji elää joissa suhteellisen matalissa vesissä hiekka- tai mutapohjaisilla alueilla. Lisääntymiskauden huippu ajoittuu helmi-maaliskuulle.
Pippurikaitamonnista voidaan pitää akvaarioissa.
Pier 4

Pier 4 on S-ryhmän Sokos Hotels -ketjun hotelli Helsingin Katajanokalla. Hotelli rakennettiin 2024 ja samassa rakennuksessa on Stora Enson pääkonttori. Hotelli sisältää yhden kahvilan ja ravintolan. Rakennuksen omistaja on Varma. Hotelli on Katajanokan terminaalin vieressä josta lähtee Viking Linen laivoja.
Arkkitehtuuri.
Hotelli sijaitsee uudessa Katajanokan Laituri -puurakennuksessa, joka on Anttinen Oiva Arkkitehtien suunnittelema. Rakennuksessa toimii myös Stora Enson pääkonttori. Hotelliosa käsittää 164 huonetta. Arkkitehtuurin lähtökohtana oli meren läheisyys sekä luontoteemat: suurista ikkunoista avautuvat näkymät joko merelle, Katajanokan punatiilisiin rakennuksiin tai sisäpihan suomalaiseen metsäpuistoon. Hotellin kattoterassilta on 360-asteen näkymät.
Rakennuksen suunnittelijat palkittiin arkkitehtuurin Finlandia-palkinnolla lokakuussa vuonna 2025.
Wisconsinin kansalliskaarti

Wisconsinin kansalliskaarti () on Yhdysvaltain kansalliskaartin alainen osavaltion sotilaallinen reservi. Kansalliskaartin ylipäällikkönä toimii Wisconsinin kuvernööri, ellei Yhdysvaltain presidentti ole sitä erikseen ottanut komentoonsa.
Napa (yhtye)

Napa on portugalilainen yhtye. Se voitti Portugalin euroviisukarsinnan "Festival da Canção 2025", ja täten edusti Portugalia Eurovision laulukilpailussa 2025 Baselissa, Sveitsissä kappaleella ”Deslocado”.
Marko Bošnjak

Marko Bošnjak (s. 11. tammikuuta 2004 Mostar, Bosnia ja Hertsegovina) on bosniahertsegovinalainen laulaja ja lauluntekijä, kansallisuudeltaan kroaatti. Hän voitti Kroatian euroviisukarsinnan "Dora 2025" ja edusti Kroatiaa vuoden 2025 Eurovision laulukilpailussa kappaleella ”Poison Cake”.
Washingtonin kansalliskaarti

Washingtonin kansalliskaarti () on Yhdysvaltain kansalliskaartin alainen osavaltion sotilaallinen reservi. Kansalliskaartin ylipäällikkönä toimii Washingtonin kuvernööri, ellei Yhdysvaltain presidentti ole sitä erikseen ottanut komentoonsa.
Historia.
Washingtonin kansalliskaarti perustettiin vuonna 1855.
Mariam Šengelia

Mariam Šengelia (; s. 14. toukokuuta 2002 Samegrelo, Georgia) on georgialainen laulaja. Hän edusti Georgiaa vuoden 2025 Eurovision laulukilpailussa Sveitsissä kappaleella Freedom. 
Šengelia kuuluu myös georgialaiseen "Mix2ura"-yhtyeeseen. 
Lähteet.
Sissal

Sissal Jóhanna Norðberg Niclasen (s. 13. helmikuuta 1995 Tórshavn, Färsaaret), tunnetaan paremmin nimellä Sissal on färsaarelainen laulaja. Hän voitti Tanskan euroviisukarsinnan Dansk Melodi Grand Prix 2025 ja edusti Tanskaa vuoden 2025 Eurovision laulukilpailussa kappaleella ”Hallucination”.
Gordon Claridge

Gordon Claridge (23. tammikuuta 1932 – 3. toukokuuta 2021) oli brittiläinen psykologi ja professori. Hän tuli tunnetuksi teoreettisesta ja empiirisestä työstään abnormaalin psykologian parissa. Hän keskittyi erityisesti skitsotypian tarkasteluun.
Claridge opiskeli University College Londonissa. Filosofian tohtorin tutkintoa suorittaessaan hän sai vaikutteita Hans Eysenckiltä, jonka kanssa hän sitten jatkoi yhteistyötä tutkimusavustajana ja kliinisenä psykologina Southamptonin Royal Victoria Hospitalissa. Claridge työskenteli myös muun muassa Glasgow’ssa ennen liittymistään Oxfordin yliopiston henkilökuntaan. Hän työskenteli Oxfordin yliopiston kokeellisen psykologian laitoksella vuodesta 1974 ja oli samalla Magdalen Collegen Fellow. Claridge jäi eläkkeelle vuonna 1998. Hän julkaisi urallaan monia kirjoja.
Claridge tarkasteli työssään sitä, kuinka jotkin persoonallisuuspiirteet voivat äärimmillään ilmetä psykoosin oireina. Tätä kuvaa skitsotypian käsite, jota havainnollistaa O-LIFE-asteikko (Oxford-Liverpool Inventory of Feelings and Experiences). Skitsotypian mittareilla korkealle sijoittuvat ihmiset ovat Claridgen mukaan joissain asioissa keskimääräistä paremmin suoriutuvia ja saattavat olla tavallista luovempia. Claridge oli kahdesti naimisissa ja sai viisi lasta.
Utahin kansalliskaarti

Utahin kansalliskaarti () on Yhdysvaltain kansalliskaartin alainen osavaltion sotilaallinen reservi. Kansalliskaartin ylipäällikkönä toimii Utahin kuvernööri, ellei Yhdysvaltain presidentti ole sitä erikseen ottanut komentoonsa.
Historia.
Utahin kansalliskaartin juuret ulottuvat 1840-luvulle, jolloin Illinoista länteen siirtyvien mormonien turvaksi perustettiin sotilasosasto. Vuonna 1852 tämän pohjalta perustettiin nykyisin Utahin kansalliskaartina tunnettu organisaatio.
Bioterminaali

Bioterminaali on biomassan varastointiin tarkoitettu rakennus tai varastointialue, missä varastoidaan biopolttoainetta. Bioterminaaleihin varastoitua polttoainetta käytetään energiantuotantoon lämmitysjärjestelmiä ja sähköntuotantoa varten. Bioterminaalista voi olla hyötyä myös biohiilen tuottajille ja kaukolämpölaitoksille. Bioterminaaleihin varastoidaan esimerkiksi polttopuuta, puuhaketta ja pellettejä. Polttoaineeksi varastoitavaa biomassaa tulee puuteollisuuden jätteestä ja metsän hakkuualueilta.